Folketing
2006-05-10

Her er der jo ikke tale om handicappede. Her er der jo tale om normaltbegavede elever, der har, kan man sige, et handicap, ved at de læser dårligt, og de staver dårligt. Vi ved alle sammen, at det ofte har forfulgt eleven gennem skoletiden, således at man i stedet for at få det ud af det, man kunne, er blevet sat til side, fordi man her var anderledes, og man har måske først meget sent fundet ud af, at man ikke kunne læse. Jeg tror, at de elever – og det tror jeg også at ministeren vil være enig med mig i – har behov for nogle succesoplevelser. En af de succesoplevelser kunne være, at man var i stand til at bestå bare ét eller måske to fag, således at man har prøvet det med at skulle til prøve, så man, når man kom på en erhvervsuddannelse, hvor man jo skal prøves, har nogle oplevelser med det og har prøvet det før, og så man ikke er nervøs og bange for at skulle til det. Derfor vil jeg spørge ministeren, om ikke ministeren er enig med mig i, at den måde, som det nu bliver fremlagt på, kan være med til at modne nogle elever og højne nogle elevers selvværd og give dem nogle succesoplevelser.